La Junta de Portaveus s'ha reunit per a rebre informació sobre la situació del malecó
19 de juliol 2023

![](/media/u34fchhi/img_7448-c.jpg?width=850&height=566.6666666666666)

L'alcalde de Sagunt ha reunit la junta de portaveus este mig dia, 19 de juliol, amb caràcter urgent i de manera extraordinària per a exposar als seus membres quines són les possibilitats que estan damunt de la taula i quina és la situació jurídica entorn de la problemàtica del malecó.

En esta reunió ha estat present l'equip tècnic de l'Ajuntament, format pel departament d'Urbanisme, per la Secretaria General, pels Serveis Jurídics Municipals i també pel despatx d'advocats que assisteix al consistori en temes jurídics.

L'alcalde de Sagunt, Darío Moreno, ha considerat que ha sigut «**una reunió productiva**» en la qual s'ha arribat a diverses conclusions: «**En primer lloc, òbviament l'Ajuntament continuarà defensant el que considera que és l'interés de la ciutadania, un interés que passa per un malecó públic i per un absolut respecte al que nosaltres considerem la legalitat. Dir a més que existix una posició unànime de l'equip tècnic, tant del departament d'Urbanisme, la Secretaria General, dels Serveis Jurídics, del despatx d'advocacia respecte a eixa defensa de l'interés de la ciutadania i que òbviament utilitzarem les eines que estan a la nostra disposició per a poder continuar defensant eixe interés».** Així mateix, ha destacat que **«això no lleva com a segon punt, que el dret de l'empresa és legítim**». Sobre este aspecte l'alcalde ha explicat: «**Nosaltres no considerem tindre un conflicte directe amb l'empresa. L'empresa és legítim que faça una defensa dels seus interessos, però nosaltres hem de continuar defensant l'interés de la ciutadania i és cert que ací sí que es pot donar una col·lisió de drets en la nostra opinió generada per una mala resolució per part del Ministeri d'estos drets contraposats**».

Així mateix, ha afegit que «**per descomptat hi ha una mà estesa a l'empresa com l'ha hagut sempre i com la continuarà havent-hi per a trobar solucions que des del punt de vista de l'Ajuntament s'adeqüen a un respecte màxim a la legalitat**». I ha assenyalat: «**Veurem com va evolucionant la situació en els pròxims dies i és la voluntat de tots els partits polítics trobar solucions a esta situació**».

*   [](http://www.facebook.com/sharer.php?u=https://aytosagunto.es/va/actualitat/la-junta-de-portaveus-s-ha-reunit-per-a-rebre-informacio-sobre-la-situacio-del-maleco/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-portaveus-s-ha-reunit-per-a-rebre-informacio-sobre-la-situacio-del-maleco/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-portaveus-s-ha-reunit-per-a-rebre-informacio-sobre-la-situacio-del-maleco/ "Linked In")
*   [](mailto:?body=https://aytosagunto.es/va/actualitat/la-junta-de-portaveus-s-ha-reunit-per-a-rebre-informacio-sobre-la-situacio-del-maleco/)